فارس هو اسم قديم ل ايران استخدم لسنة 1935. فارس كانت موطن الامبراطوريه الفارسيه. المرجح ان الفرس القدام كانو قبيله رحاله اتسربو فى زمن مش معروف عبر جبال القوقاز للهضبه الايرانيه ، و فى القرن السابع قبل الميلاد استقرو فى اقليم فارس اللى وقتها كان خاضع للامبراطوريه الاشوريه ، و ارتبط الحكام الفرس بـ الميديين اللى كونو دوله قويه فى القرن السابع قبل الميلاد. فى نص القرن الساتت قبل الميلاد ظهر قورش العظيم و نصب نفسه حاكم على ميديا ، و اسس الامبراطوريه الفارسيه بسلسله من الفتوحات السريعه. اتوسع الفرس و امتد حكمهم ناحية الشرق فى افغانستان الحديثه ، و ناحية شمال غرب الهند ، و وصلو لغاية نهر الدانوب فى الشمال. فضل نفوذ الفرس مستمر فى بلاد الاغريق ( اليونانيين القدام ) رغم كل محاولات الاغريق و نضالهم ضدهم فى الحروب اللى اتعرفت بإسم " الحروب الفارسيه ". لكن بعد نص القرن الخامس قبل الميلاد بدأت علامات الاضمحلال تظهر فى الامبراطوريه الفارسيه بسبب المنازعات على الحكم و خاصة عصيان قورش الصغير ضد ارتاجزرسيس التانى فإضطربت الامبراطوريه و نجحت ثوره فى مصر ضد الحكم الفارسى و فى الاخر ظهر الاسكندر الاكبر و قضى على امبراطورية الاخمينيين سنة 331 قبل الميلاد.